Hjertelæge på Aalborg Universitetshospital rejser i sine ferier til Armenien for at aflevere kasseret udstyr og operere hjerter på et trængt hospital.

Tirsdag starter vores spændende reportageserie om hjertelæge Sam Riahi, deri sine ferier tager til Yerevan for at dele udstyr ud og operere patienter på en trængt hjerteafdeling i den armenske hovedstad. Sam Riahi er hjertelæge på Aalborg Universitetshospital. Her hjælper han nordjyske patienter med hjerterytmeforstyrrelser ved at varmebehandle med katetre, som han fører ind i hjertet gennem en blodåre i lysken. Den højt specialiseret teknik kræver stor rutine og en eminent evne til at finde rundt i hjertet ved hjælp af røntgenbilleder. Sams ekspertise kommer ikke kun nordjyske patienter til gode. Et par gange om året rejser han i sin fritid til Armeniens hovedstad Yerevan for at hjælpe en hospitalsafdeling i gang med den samme type behandling.. Sam har skaffet det nødvendige udstyr til afdelingen, og når han rejser til Yerevan, er det med et par kufferter fyldt med brugte katetre og andet grej fra hans egen afdeling i Aalborg. Han har også fyldt en hel container med brugt kasseret hospitalsudstyr fra Danmark. I november 2015 var han igen i Armenien, og vi fulgte i hælene på den iransk fødte læge, der kom til Danmark som flygtning, da han var 18 år. Personalet på hospitalet i Yerevan glæder sig til Sams besøg, og han bliver altid taget i mod med åbne arme. Det første, der sker, når Sam ankommer til hjertelægernes kontor, er at pakke udstyret ud, som er meget ventet. Der er udstyr for mange tusinde kroner i Sams kuffert. Straks derefter går Sam igang med at konsultere patienterne. Alt dette og meget mere kan du følge med i de næste fire uger. Se første afsnit i den spændende reportageserie i  aftens udgave af Nordjylland LIVE klokken 19:30